
B8-0604/2016
Europa-Parlamentet beslutning om handelsforbindelserne mellem EU og Kina og status som markedsøkonomi
(2016/2667(RSP))
Europa-Parlamentet,
–
der henviser til præamblen til traktaten om Den Europæiske Union (TEU), der fastsætter, at medlemsstaterne er fast besluttet på at "fremme økonomiske og sociale fremskridt for deres folk under hensyn til princippet om bæredygtig udvikling og som led i gennemførelsen af det indre marked samt i tilvejebringelsen af øget samhørighed og miljøbeskyttelse, og på at gennemføre politikker, der sikrer, at fremskridt med hensyn til økonomisk integration ledsages af parallelle fremskridt på andre områder",
–
der henviser til artikel 3, stk. 5, i TEU, der fastsætter, at "Unionen forsvarer og fremmer i forbindelserne med den øvrige verden sine værdier og interesser og bidrager til beskyttelsen af sine borgere",
–
der henviser til artikel 17, stk. 1, i TEU, der fastsætter, at "Kommissionen fremmer Unionens almene interesser og tager passende initiativer med henblik herpå",
–
der henviser til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab
,
–
der henviser til sine tidligere beslutninger om handelsforbindelserne mellem EU og Kina,
–
der henviser til forretningsordenens artikel 123, stk. 2,
A.
der henviser til, at Den Europæiske Union og Kina er to af de største handelspartnere i verden, og at Kina er EU's næststørste handelspartner;
B.
der henviser til, at forbindelserne mellem EU og Kina skal baseres på gensidig respekt samt på lige og fair samarbejde på både det økonomiske og andre områder;
C.
der henviser til, at udviklingen i de bilaterale forbindelser mellem EU og Kina bør sigte mod at forbedre standarder for menneske- og arbejdstagerrettigheder og styrkelse af deres respektive økonomier;
D.
der henviser til, at det foreskrives i artikel 9 i traktaten om Den Europæiske Unions funktionsmåde (TEUF), at "ved fastlæggelsen og gennemførelsen af sine politikker og aktiviteter tager Unionen hensyn til de krav, der er knyttet til fremme af et højt beskæftigelsesniveau, sikring af passende social beskyttelse [og] bekæmpelse af social udstødelse";
E.
der henviser til, at artikel 151 i TEUF fastsætter, at "Unionen og medlemsstaterne [...] har som mål at fremme beskæftigelsen [og] en forbedring af leve- og arbejdsvilkårene";
F.
der henviser til, at tildeling af status som markedsøkonomi til Kina ville, som situationen er for øjeblikket, i alvorlig grad undergrave både industri, beskæftigelse og kvalifikationer i økonomiske sektorer, der er af strategisk betydning for EU;
G.
der henviser til, at enhver beslutning om regulering af handel med kinesiske varer, der er genstand for dumping, skal overholde EU-lovgivningen og WTO's regler;
H.
der henviser til, at status som markedsøkonomi gør det langt vanskeligere at træffe antidumpingforanstaltninger, hvis det viser sig nødvendigt;
I.
der henviser til, at kun afdeling 15, litra a), nr. ii), i Kinas protokol om tiltrædelse af Verdenshandelsorganisationen (WTO) vil ophøre med at gælde i december 2016, mens denne afdelings resterende dele vil forblive i kraft;
J.
der henviser til, at Kina ikke opfylder EU's fem kriterier for tildeling af status som markedsøkonomi;
K.
der henviser til, at overskydende produktionskapacitet i Kina allerede har haft alvorlige sociale, økonomiske og miljømæssige konsekvenser i EU, hvilket fremgår af den nylige negative indvirkning på stålsektoren i Det Forenede Kongerige;
L.
der henviser til, at en eventuel tildeling af markedsøkonomisk status til Kina ville få alvorlige konsekvenser for handelsforbindelserne med EU's vigtigste partnere, såsom USA;
M.
der henviser til, at Kommissionen i sin meddelelse af 10. oktober 2012 med titlen "En stærkere europæisk industripolitik for vækst og økonomisk genopretning" (COM(2012)0582) fastsatte et mål om at øge industriens andel af BNP i Europa til 20 % inden 2020;
N.
der henviser til, at tildeling af status som markedsøkonomi til Kina vil, som situationen er for øjeblikket, have en alvorlig indvirkning på den europæiske økonomi med en potentiel nedgang i BNP på op til 2 % og et potentielt tab af millioner af arbejdspladser;
O.
der henviser til, at Kommissionen har overskredet tidsfristen for at fremlægge sin vurdering af konsekvenserne af tildeling af markedsøkonomisk status til Kina i økonomisk og beskæftigelsesmæssig henseende;
1.
understreger betydningen af Parlamentets rolle og afviser enhver forhandlings- eller institutionel procedure, der underminerer den;
2.
opfordrer til, at EU's strategiske partnerskab med Kina baseres på retfærdige handelsforbindelser i fuld overensstemmelse med WTO-reglerne, gensidig respekt, lige og fair samarbejde og med sigte på at forbedre standarderne for menneske- og arbejdstagerrettigheder; 
3.
deler den bekymring, som interessenter i debatten om de negative konsekvenser for beskæftigelsen og erhvervslivet i Europa har givet udtryk for, angående en mulig tildeling af markedsøkonomisk status til Kina; opfordrer Kommissionen til at tage behørigt hensyn til de økonomiske og sociale indvirkninger og potentielt omfattende tab af arbejdspladser og knowhow, især i visse strategiske sektorer i EU; 
4.
opfordrer Kommissionen til ikke at tildele markedsøkonomisk status til Kina og til ikke at gå over til "standardmetoden" i forbindelse med import fra Kina, før landet opfylder EU's fem kriterier; opfordrer Kommissionen til at pålægge de kinesiske producenter bevisbyrden, så længe Kina ikke opfylder disse fem kriterier for at være kvalificeret som markedsøkonomi;
5.
opfordrer Kommissionen til at koordinere sin indsats med sine vigtigste handelspartnere og modsætte sig enhver ensidig stillingtagen fra Kinas side, som kunne underminere de politiske og handelsmæssige forbindelser med disse partnere;
6.
opfordrer Kommissionen til at føre handelsforhandlinger med Kina uden at lade sig presse af tidsfrister og ensidige holdninger;
7.
pålægger sin formand at sende denne beslutning til Rådet, Kommissionen og medlemsstaternes regeringer og parlamenter.
� EUT L 343 af 22.12.2009, s. 51.

